b'\n_START_ARTICLE_\nDr\xc5\xbeavna meja\n_START_PARAGRAPH_\nDr\xc5\xbeavna meja je \xc4\x8drta, ki dolo\xc4\x8da mejo teritorialnega obmo\xc4\x8dja jurisdikcije neke dr\xc5\xbeave. Dr\xc5\xbeavna meja je kopenska (tudi re\xc4\x8dna) in morska meja ter obmo\xc4\x8dje tistih letali\xc5\xa1\xc4\x8d in pristani\xc5\xa1\xc4\x8d, prek katerih poteka mednarodni promet.\n_START_SECTION_\nEvidenca dr\xc5\xbeavne meje\n_START_PARAGRAPH_\nEvidenca dr\xc5\xbeavne meje je osnovna evidenca o mejnih to\xc4\x8dkah. Vsebuje podatke o \xc5\xa1ifri dr\xc5\xbeave, sektorju, tipu in legi mejnega znaka, oznako, koordinate v GK koordinatnem sistemu in sistemu sosednje dr\xc5\xbeave, morebitni oddaljenosti od mejne \xc4\x8drte in razdalji do naslednjega mejnika. Podatki slu\xc5\xbeijo za grafi\xc4\x8dni prikaz poteka dr\xc5\xbeavne meje, za uskladitev podatkov zemlji\xc5\xa1kega katastra in RPE (Register prostorskih enot) z dr\xc5\xbeavno mejo.\n_START_SECTION_\nSlovenija in dr\xc5\xbeavna meja\n_START_PARAGRAPH_\nDol\xc5\xbeina dr\xc5\xbeavne meje Slovenije zna\xc5\xa1a 1.382 km od tega je 921 km kopenske, 413 km re\xc4\x8dne in 48 km morske meje._NEWLINE_Z Avstrijo meji v dol\xc5\xbeini 330 km od tega je 251 km kopenske in 79 km re\xc4\x8dne meje. Meja je bila dolo\xc4\x8dena s Saintgermainsko pogodbo (10.9.1919) in Avstrijsko dr\xc5\xbeavno pogodbo (15.5.1955)._NEWLINE_Z Italijo meji v dol\xc5\xbeini 280 km od tega je 201 km kopenske, 31 km re\xc4\x8dne meje in 48 km morske meje. Meja je bila dolo\xc4\x8dena s Pari\xc5\xa1ko mirovno pogodbo (10.2.1947), z Londonskim memorandumom (5.10.1954) in z Osimskimi sporazumi (10.11.1975)._NEWLINE_Z Mad\xc5\xbearsko meji v dol\xc5\xbeini 102 km od tega je 89 km kopenske meje in 13 km re\xc4\x8dne. Meja je bila dolo\xc4\x8dena s Trianonsko mirovno pogodbo (4.6.1920)._NEWLINE_S Hrva\xc5\xa1ko meji v dol\xc5\xbeini 670 km od tega 380 km kopenske in 290 km re\xc4\x8dne meje. Meja \xc5\xa1e ni dokon\xc4\x8dno dolo\xc4\x8dena.\n_START_SECTION_\nVarovanje dr\xc5\xbeavne meje\n_START_PARAGRAPH_\nVarovanje dr\xc5\xbeavne meje vklju\xc4\x8duje kontrolo gibanja oseb in blaga z namenom prepre\xc4\x8devanja nedotakljivosti dr\xc5\xbeavne meje. Sem sodi nadzor meje kot dejavnost nadzora gibanja in mejna kontrola, ki se opravlja na mejnih prehodih.'